|  |
| --- |
| **Elevmetodekort** |



# Roller i gruppearbejdet

Det gode gruppearbejde er gensidigt, udviklende og lærerigt. Men det kan også være krævende og udfordrende. Det kræver overblik, struktur, forståelse for egen læring og samarbejdsevner. Og så kræver det, at man er bevidst om, hvad ens egne og andres styrker og svagheder er. Her er der hjælp at hente i Belbins 9 teamroller, som I skal arbejde med i dette metodekort.

**Vejledning**

1. Sæt jer sammen som gruppe et sted, hvor der er ro og plads til at snakke sammen.
2. Kig på de ni teamroller, som bliver beskrevet i arbejdsarket, og noter på post-its de roller, du ser dig selv passe bedst i (vælg 3-4 roller).
3. Noter herefter på en anden farve post-its de roller, du mindst ser dig selv i (vælg 3-4 roller).
4. Herefter gennemgår I sammen jeres post-its og placerer dem derefter på arbejdsarket.
5. Skab jer et overblik over, hvordan jeres kompetencer fordeler sig, og diskuter sammen:
* Hvor er I som gruppe stærke (hvilke kompetencer og roller)?
* Dækker I alle roller?
* Hvis ikke, hvordan kan I så som gruppe udvikle den side hos nogle af jer?
* Eller kan I organisere gruppen således, at I bedre dækker de enkelte roller?

**Materialer:**

* Print arbejdsarket i A3.
* Post-its i to forskellige farver.

|  |
| --- |
| **Elevmetodekort** |



Roller i gruppearbejdet

Arbejdsark

|  |  |  |
| --- | --- | --- |
| **Teamrolle** | **Bidrag** | **Tilladelige svagheder** |
| **Idemand** | Kreativ, fantasifuld, frit tænkende. Genererer ideer og løser vanskelige problemer. | Ignorerer mindre vigtige ting. For optaget til at kommunikere effektivt. |
| **Kontaktskaber** | Udadvendt, entusiastisk, kommunikativ. Udforsker muligheder og udvikler kontakter. | Overoptimistisk. Mister interessen, når den oprindelige entusiasme er gået over. |
| **Koordinator** | Moden, selvsikker, identificerer talent. Afklarer mål. Delegerer effektivt. | Kan opfattes som manipulerende. Delegerer eget arbejde ud til andre. |
| **Opstarter** | Udfordrende, dynamisk, trives under pres. Har drivet og modet til at overvinde forhindringer. | Tilbøjelig til provokation. Kan krænke folks følelser. |
| **Analysator** | Sober, strategisk og objektiv. Ser alle muligheder og konkluderer herefter. | Mangler drive og evne til at inspirere andre. Kan være alt for kritisk. |
| **Formidler** | Samarbejdsvillig, indsigtsfuld og diplomatisk. Lytter og undgår gnidninger. | Ubeslutsom i pressede situationer. Undgår konfrontation. |
| **Organisator** | Praktisk, pålidelig, effektiv. Vender ideer til handling og organiserer det arbejde, der skal gøres. | Noget ufleksibel. Længe om at reagere på nye muligheder. |
| **Afslutter** | Omhyggelig, samvittighedsfuld, ængstelig. Søger efter fejl. Finpudser og fuldender. | Tilbøjelig til at bekymre sig unødigt. Tilbageholdende med at uddelegere. |
| **Specialist** | Fokuseret, selvstartende, dedikeret. Bidrager med viden og færdigheder. | Bidrager kun inden for et begrænset felt. Dvæler ved teknikaliteter. |